Anne Brown
Anne Brown, 1912-2009, amerikansk sopran. Anne Brown blev som den første sorte sanger optaget på Juilliard School of Music i New York, hvor hun efter endt uddannelse vandt Margaret McGill-prisen som bedste kvindelige solist.

George Gershwin blev inspireret af hendes smukke stemme og komponerede partiet som Bess i sin opera Porgy og Bess til hende. Uropførelsen, der var iscenesat af Rouben Mamoulian og havde Todd Duncan (1903-98) som Porgy, fandt sted i Boston i 1935 og gav Anne Brown en lovende debut.
De følgende år turnerede forestillingen i USA, og indimellem medvirkede Anne Brown i diverse Broadway-musicals og gav lied-koncerter (Franz Schubert, Johannes Brahms, Gustav Mahler) både i sit hjemland og i Europa. Men pga. racefordomme blev hun aldrig tilknyttet nogen amerikansk operascene, og derfor emigrerede hun i 1948 til Norge, hvor hun giftede sig og levede resten af sit liv.
Anne Brown har ved adskillige lejligheder optrådt i Danmark, bl.a. i 1946, hvor Porgy og Bess blev opført på Det Kongelige Teater.